## Uredba o podjeli imovine prava i obveza te rasporedu djelatnika Muzeja Hrvatskoga zagorja

### NN 11/1999 (3.2.1999.), Uredba o podjeli imovine prava i obveza te rasporedu djelatnika Muzeja Hrvatskoga zagorja

# **VLADA REPUBLIKE HRVATSKE**

Na temelju članka 60. stavak 3. Zakona o muzejima ("Narodne novine",
broj 142/98), Vlada Republike Hrvatske je na sjednici održanoj 28. siječnja
1999. godine donijela

## **UREDBU**

### **O PODJELI IMOVINE, PRAVA I OBVEZA, TE RASPOREDU DJELATNIKA MUZEJA HRVATSKOGA ZAGORJA**

Članak 1.

Ovom Uredbom uređuju se pitanja podjele objekata, imovine, sredstava,
opreme, prava i obveza, te rasporeda djelatnika između Muzeja Hrvatskog
zagorja, Gornja Stubica i Muzeja evolucije i nalazišta pračovjeka s lokalitetom
Josipovac i Hušnjakovo u Krapini.

Članak 2.

Muzej evolucije i nalazišta pračovjeka s lokalitetima Josipovac i Hušnjakovo
u Krapini za obavljanje svoje djelatnosti koristi nekretnine koje je koristio
do stupanja na snagu Zakona o muzejima prema Uredbi o "Muzejima Hrvatskog
zagorja" ("Narodne novine", broj 49/92) kao ustrojbena jedinica Muzeja
Hrvatskog zagorja, Gornja Stubica.

Sredstva Javne ustanove Muzeja evolucije i nalazišta pračovjeka s lokalitetima
Josipovac i Hušnjakovo u Krapini čine:

- oprema i druga sredstva nabavljena do stupanja na snagu Zakona o muzejima
za potrebe Muzeja Hrvatskog zagorja, Gornja Stubica, za njegovu ustrojbenu
jedinicu "Muzeji Hrvatskog zagorja - Muzej evolucije i nalazište pračovjeka
"Hušnjakovo", Krapina, za obavljanje njezine djelatnosti.

Muzejsku građu i muzejsku dokumentaciju Javne ustanove Muzeja evolucije
i nalazište pračovjeka s lokalitetima Josipovac i Hušnjakovo u Krapini
čini:

- muzejska građa i muzejska dokumentacija koja je do stupanja na snagu
Zakona o muzejima pripadala Muzejima Hrvatskog zagorja, Gornja Stubica,
ustrojbenoj jedinici "Muzeji Hrvatskoga zagorja" - Muzeju evolucije i nalazište
pračovjeka "Hušnjakovo", Krapina, za obavljanje njezine djelatnosti.

Članak 3.

Javna ustanova Muzeji Hrvatskoga zagorja, Gornja Stubica, koristi one
nekretnine koje je koristila do stupanja na snagu Zakona o muzejima prema
Uredbi o "Muzejima Hrvatskog zagorja" ("Narodne novine", broj 49/92), osim
nekretnina navedenih u članku 2. stavak 1. ove Uredbe.

Sredstva javne ustanove iz stavka 1. ovoga članka čine:

- oprema i druga sredstva nabavljana do stupanja na snagu Zakona o muzejima
za potrebe Muzeja Hrvatskog zagorja, Gornja Stubica, osim onih navedenih
u članku 2. stavak 2. ove Uredbe, za obavljanje svoje djelatnosti.

Muzejsku građu i muzejsku dokumentaciju javne ustanove iz stavka 1.
ovoga članka čini:

- muzejska građa i muzejska dokumentacija koja je do stupanja na snagu
Zakona o muzejima pripadala javnoj ustanovi Muzeji Hrvatskoga zagorja,
Gornja Stubica za obavljanje njezine djelatnosti, osim one navedene u članku
2. stavku 3. ove Uredbe.

Članak 4.

Prava i obveze koje su do dana stupanja na snagu Zakona o muzejima nastale
poslovanjem Muzeja Hrvatskoga zagorja, Gornja Stubica, dijele se tako da
Muzej evolucije i nalazišta pračovjeka s lokalitetima Josipovac i Hušnjakovo
u Krapini preuzima sva prava stečena odnosno obveze preuzete za ustrojbenu
jedinicu "Muzeji Hrvatskoga zagorja - Muzej evolucije i nalazište pračovjeka
"Hušnjakovo", Krapina.

Muzej evolucije i nalazišta pračovjeka s lokalitetima Josipovac i Hušnjakovo
u Krapini stječe pravo vlasništva na nekretninama koje koristi prema članku
2. stavak 1. ove Uredbe, a na kojima je Javna ustanova Muzeji Hrvatskog
zagorja, Gornja Stubica, imala pravo vlasništva.

Članak 5.

Danom stupanja na snagu Zakona o muzejima, Muzej evolucije i nalazišta
pračovjeka s lokalitetima Josipovac i Hušnjakovo u Krapini preuzeo je zaposlenike
koji su do tada obavljali poslove u Muzejima Hrvatskoga zagorja, Gornja
Stubica, ustrojbenoj jedinici "Muzeji Hrvatskoga zagorja - Muzej evolucije
i nalazište pračovjeka "Hušnjakovo", Krapina.

Članak 6.

Muzej Hrvatskog zagorja, Gornja Stubica i Muzej evolucije i nalazišta
pračovjeka s lokalitetima Josipovac i Hušnjakovo u Krapini dužni su u roku
od 60 dana od stupanja na snagu ove Uredbe uskladiti stanje u svojim poslovnim
knjigama s ovom Uredbom.

Članak 7.

Ova Uredba stupa na snagu osmog dana od dana objave u "Narodnim novinama".

Klasa: 612-05/99-02/02
Urbroj: 5030104-99-1
Zagreb, 28. siječnja 1999.

Predsjednik
**mr. Zlatko Mateša,** v. r.

Uredba, NN 11/1999-260